
Referat fra møter i studieutvalget 4 november 2004

Gunnar Eriksen fratrådte utvalget i behandling av sak 60/04, tillegg til sak 60/04, samt sak 67/04. Vara Tore Henriksen møtte i hans sted. Det ble vedtatt at sak 60/04, tillegg til sak 60/04 og sak 67/04 skulle behandles samlet til sist i møtet.

Marie Vangen måtte fratre før behandlingen av sak 60/04, tillegg til sak 60/04 og sak 67/04.

 Sak 59/04
Referatsaker

1. Referat fra møte i studieutvalget 29.09.04

2. Referat fra møte i andreavdelingsutvalget 21.10.04

3. Referat fra møte i forskningsutvalget 07.10.04

4. Referat fra møte i fakultetsstyret 30.09.04

5. Referat fra møtet i fakultetsstyret 21.10.04

Sak 58/04 
Forslag til endring av reglement for masterstudiet ved Det juridiske fakultet § 24 nr 3.  ( 200404063)

Saken er utsatt fra forrige møte 29.09.04

Enstemmig vedtak:

1. Studieutvalget anbefaler styret å endre reglementet for den valgfrie delen av masterstudiet i rettsvitenskap § 24 nr 3 som følger:

” Oppgaven leveres til sensur innen 15 mai i vårsemesteret, og 15 desember i høstsemesteret.”

Begrunnelse for endringsforslaget: Det vil da være like lang skrivetid i høstsemesteret og i vårsemesteret.

2. Studieutvalget anbefaler styret å oppheve reglementets § 26 nr 5, samt at det innføres en ny § 22 nr 3 med følgende ordlyd:

” Studenter som skriver masteroppgave på 60 studiepoeng skal ha en individuell prosjektpresentasjon som er åpen for alle interesserte. Veileder skal delta på denne presentasjonen. Presentasjonen skal skje i løpet av avhandlingsperioden, og tidspunkt avtales med administrasjonen.

Begrunnelse for endringsforslaget: Den foreslåtte endringen antas å inneha et større læringsutbytte for masteroppgavestudentene.

Sak 60/04
Klage over formelle feil ved eksamen JUR-2501 vår-04  (200405631) 

Saken ble behandlet sammen med tillegg til sak 60/04, og sak 67/04. Se vedtak under sak 67/04

Sak 61/04
Søknad om å ta eksamen 1. avdeling cand.jur. ( 200400582)



Vedtatt på fullmakt 28.10.04:

· Søknaden om å få avlegge eksamen på JUS-100 høsten 2004 innvilges.

·  Søknaden om avvikling av eksamen ved Folkeuniversitetet i Arendal eller Kristiansand avslås.

Sak 62/04
Skrivekurs for studenter på 5. avdeling master. ( 200405768)                                    



Saken utsettes til neste møte.

Sak 63/04
Opprettelse av spesialfag i selskapsrett ( 200405821)

Enstemmig vedtak:  Studieutvalget anbefaler at styret ved Det juridiske fakultet oppretter spesialfag i selskapsrett med slik studieplan:

 STUDIEPLAN FOR SPESIALFAG I SELSKAPSRETT 

Vedtatt den …….2004 av styret ved Det juridiske fakultet, Universitetet i Tromsø med hjemmel i forskrift for studier ved Universitetet i Tromsø, § 4.

1. Reglement

Følgende reglementer gjelder for den valgfrie delen av cand.jur.-studiet ved Det juridiske fakultet, Universitetet i Tromsø:

1. Forskrift av 18.09.97. for graden cand.jur. og jus grunnfag ved Det juridiske fakultet. 

2. Reglement for den valgfrie delen av cand.jur.-studiet ved Det juridiske fakultet.

3. Eksamensreglementet for graden cand.jur. 

Følgende reglementer gjelder for den valgfrie delen av masterstudiet ved Det juridiske fakultet:

1. Reglementet for den valgfrie delen av masterstudiet ved Det juridiske fakultet.

2. Eksamensreglementet for master i rettsvitenskap ved Det juridiske fakultet. 

2. Fagets målsetting og læringskrav

Studentene skal gjennom faget tilegne seg grundig kunnskap om og forståelse av det juridiske rammeverket omkring ulike eierformer som brukes i næringslivet, herunder reglene for selskapets organisasjon og kapitalforhold. 

Etter å ha deltatt på kurset, forventes studentene å ha tilegnet seg grunnleggende kunnskap om: 

- Selskapsrett, herunder de ulike eierformene. 

- Registrering i enhetsregister.

- Reglene om foretaksnavn.

- Det forventes dybde kunnskaper om reglene for selskapets etablering, kapital, omorganisering, oppløsning, avvikling, og deltakernes ansvar for selskapets forpliktelser m.v. 

- Det kreves kjennskap til EUs selskapsrett. 

- Det vil ikke bli gitt eksamensoppgaver som utelukkende er hentet fra deler av pensum som omhandler regnskapsrettslige og skatterettslige regler. 

Spesialfaget skal også motivere studentene til å skrive masteroppgave innenfor selskapsrett. 

3. Opptak

Opptak til spesialfaget skjer etter søknad med fastsatt søknadsfrist. Spesialfaget tilbys til studenter på masternivå. Faget tilbys også som et etter- og videreutdanningsfag for jurister og andre med høyere utdanning. Søkere som ønsker å ta faget som etterutdanning, må registrere seg på egen emnekode. 

4. Omfang

Spesialfaget er vektet til 15 studiepoeng. Spesialfaget vil inntil videre inngå i den valgfrie delen av 4. avdeling på cand.jur.-studiet. Spesialfaget vil inngå i den valgfrie delen av masterstudiet.  

5. Undervisning

Det tilbys undervisning i form av forelesning, og eller seminar med totalt 20 timer. Spesialfaget tilbys i vårsemesteret. Undervisningen foregår på norsk. Deltakelse på undervisningen er ikke obligatorisk.   

6. Faglig ansvarlig:

Faglig ansvarlig er professor Tore Bråthen. 

7. Pensum

- Bråthen, Tore. Selskapsrett. 2002.

- Den norske revisorforening. Egenkapitaltransaksjoner, 2. utg. 2002. 

- Heffermehl, Jørgen Stang & Tystad, Rune m.fl., Endring av aksjekapital. 2002. Den norske revisorforening 2002.

- Sundby, Anne Cathrine. EUs arbeid med modernisering av selskapsretten. Tidsskrift for Forretningsjuss. Nr.4. 2003. Side 427 flg.  

- Bråthen, Tore. Selskapslovens regler om kommandittselskap. Jussens Venner, 1987 s. 55 flg. 

8. Evaluering

Det avholdes en skriftlig skoleeksamen på seks timer. Ved eksamen benyttes vurderingsuttrykkene A – F. 

9. Hjelpemidler ved eksamen. 

Alle utgaver av Norges lover.

EUs selskapsdirektiver. 

10. Eksamensvitnemål

Karakteren fra spesialfaget medtas på vitnemålet som utstedes av fakultetet, jf. vedtak av 07.12.95 i universitetsstyret, sak S 161/95. Kandidaten kan også be om å få utskrift fra eksamensprotokollen.

· Studieutvalget er i tvil vedrørende punkt 8. i studieplanen om det er grunnlag for å fravike gjeldende eksamensordninger

· Studieutvalget ber styret om å vurdere å opprette spesialfag i forvaltningsrett på 15 studiepoeng i en overgangsperiode, som et tilbud til de som ikke får alminnelig materiell forvaltningsrett i det ordinære studiet.

Sak 64/04
Søknad om fritak fra ex. phil / ex. fac  ( 200400633)



Vedtatt på fullmakt 18.10.04

· Hege Skimelid gis adgang til å avlegge eksamen på 2. avdeling cand.jur.studiet høsten 2004.

· Det settes som vilkår at Skimelid må avlegge eksamen i emnet Jur-0500 høsten 2004, eller senest høsten 2005. Vilkåret legges inn i Felles studentsystem.

Sak 65/04
Søknad fra El§a om støtte til prosedyrekonkurransen  ( 200405055)



Vedtatt på fullmakt 30.09.04



- El§a - Tromsø får dekket utgifter til prosedyrekonkurransen med kr 4000,-.

Sak 66/04
Kvalitetssikringsrapport for studieåret 2003/2004  ( 200400921)



Enstemmig vedtak:

1. Evalueringene skjer i henhold til Universitetets sentrale retningslinjer for kvalitetssikringsarbeidet ved institusjonen. Emnene på første til tredje avdeling evalueres hver tredje år, emnene på fjerde og femte avdeling evalueres hvert annet år, mens studieprogramevalueringen skjer en gang pr. år.

2. Det benyttes samtalegrupper for evalueringer av emner på første til fjerde avdeling.

3. Faglærer leverer egne evalueringer etter endt undervisning i emnet. Denne leveres skriftlig via et standard skjema.

4. For spesialfagene foretas emnevalueringene fra studentene via et standardskjema som leveres inn etter at semesteret er slutt. 

5. Det skal lages en egen informativ link vedrørende fakultetets kvalitetssikringssystem på veven.

Sak 67/04
Klage over formelle feil ved eksamen JUR-2501 vår-04  ( 200405631)



Følgende vedtak i sak 60/04, tillegg til sak 60/04 samt 67/04 ble fattet mot studentrepresentantens stemme:

· Klagen avvises som følge av  oversittet klagefrist

· Studieutvalget ser at det er behov  for å tydeliggjøre formålet med de enkelte prøveformene, herunder semesteroppgaven.

· Studieutvalget ber administrasjonen om å ta initiativ til at dette blir gjort.

Tromsø, 08.11.2004

	Gunnar Eriksen
	

	leder
	

	
	Kjersti Dahle

	
	referent

